钦定古今图书集成/明伦汇编/家范典/第040卷 > 《戒子书》明·薛瑄
## 钦定古今图书集成/明伦汇编/家范典/第040卷 > 《戒子书》明·薛瑄

人之所以异于禽兽者，伦理而已。何谓伦？父子君臣
夫妇长幼朋友，五者之伦序是也。何谓理？即“父子有
亲，君臣有义，夫妇有别，长幼有序，朋友有信，五者之
天理”是也。于伦理明而且尽，始得称为人之名。苟伦
理一失，虽具人之形，其实与禽兽何异哉？盖禽兽所
知者，不过渴饮饥食、雌雄牝牡之欲而已，其于伦理，
则蠢然无知也。故其于饮食雌雄牝牡之欲既足，则
飞鸣踯躅，群游旅宿，一无所为。若人但知饮食男女
之欲，而不能尽父子、君臣、夫妇、长幼、朋友之伦理，即
煖衣饱食，终日嬉戏游荡，与禽兽无别矣。圣贤忧人
之陷于禽兽也如此。其得位者，则修道立教，使天下
后世之人皆尽此伦理；其不得位者，“则著书垂训，亦
欲天下后世之人皆尽此伦理。”是则圣贤穷达虽异，
而君师万世之心则一而已。汝曹既得天地之理气
凝合父祖之一气流传，生而为人矣，其可不思所以
尽其人道乎？欲尽人道，必当于圣贤修道之教，垂世
之典。若《小学》，若《四书》，若《六经》之类，诵读之，讲贯之，思
索之，体认之，反求诸日用人伦之间。圣贤所谓“父子
当亲”，吾则于父子求所以尽其亲；圣贤所谓“君臣当义”，吾则于君臣求所以尽其义。圣贤所谓“夫妇有别”，
吾则于夫妇思所以有其别。圣贤所谓“长幼有序”，吾
则于长幼思所以有其序。圣贤所谓“朋友有信”，吾则
于朋友思所以有其信。于此五者，无一而不致其精
微曲“折之详，则日用身心自不外乎伦理，庶几称其
人之名，得免流于禽兽之域矣。其或饱煖终日，无所
用心，纵其耳目口鼻之欲，肆其四体百骸之安，耽嗜
于非礼之声色臭味，沦溺于非礼之私欲宴安，身虽
有人之形，行实禽兽之行，仰贻天地凝形赋理之羞，
俯为父母流传一气之玷，将何以自立于世哉？汝曹
其勉之敬之。竭其心力以全伦理，乃吾之志望也。”